**መንግስቲ ኤርትራ ፖሎቲካዊ ማሕበራት ከፍቅድ ኣለዎ ዝብል ዘረባታት ኣጀንዳ ኑዱያት ኮይኑ ኣሎ።**

ድሕሪ ሓሙሳን ሸውዓተን ዓመታት (1961-2018) መሪርን ነዊሕን ተጋድሎ ህዝቢ ኤርትራ ሎሚ ኣብዚ ዘለናዮ ጎዕዞ ህንጸት ሃገር ዝንቡዓት ታሪኽ ዝተፍኦም ቁንጣሮ ደቂ ሃገር መንግስቲ ኢትዮጵያ ተቛወምቲ ፖሎቲካዊ ማሕበራት ኣብ ሃገር ክኣትዋ ኣፍቂዱለን፡ መንግስቲ ህግደፍ ኮምኡ ክገብር ኣለዎ ዝብል ዘረባታት ኣጀንዳ ኑዱያት ኮይኑ ኣሎ። ልክዕዩ መንግስቲ ኢትዮጵያ ነተን ኣረመንያዊ ግፍዕታት ወያነ ኣብ ልዕሊ ህዝቢ ዝቛወማ ዝነበራ ፓ/ማሕበራት ምስዚ ሕጂ ዘሎ መንግስቲ ዘለዎ ኣቛም ማለት ጸረ ጸቢብ ዓለታዊ ግዝኣት ወያነ ዘቃልስ ባይታ ስለ ዝተፈጥረ ንሓንቲ ደሞክራሲያዊት ኢትዮጵያ ሓቢረን ክሰርሓ ኣኽኢሉወን ኣሎ።

ኣብ ውሽጢ ሃገር ይኹን ወጻኢ ኤርትራውያን ፖሎቲካዊ ማሕበራት ዝበሃላ ኣይነበራን የለዋን። እዘን ቁጽረን ካብ ሰላሳ (30) ዘይውሕዳ ብሃይማኖት፡ ወገን፡ ዓለት፡ ኣውራጃ፡ ቀቢላ፡ ዓዲ፡ ዞባ፡ ግላዊ ረብሓ ወዘተ ዝፍለጣ ጉጅለታት ጥፍኣት፡ ጸረ ረብሓ ህዝቢ ኤርትራ ዝንቀሳቐሳ ንነብሰን ከም ፖሎቲካዊ ምሕበር ክሰምያ ዝፍትና ምስ ኣብ ኢትዮጵያ ዘለዋ ፓ/ማሕበራት ዘመሳስለን ጠባያት የለን። ጠባያተንን ተግባራተንን ብህወሓት ዝተመወላ ንህወሓት ዘገልግላ ከደምቲ ኣብ ልዕሊ ህዝቢ ኤርትራ ዓቢ ገበን ዝፈጸማ እየን። እዘን ንዓመታት ኣብዘዘለውኦ ዝሰበባ መኻናት ጉጅለታት ብቁጽረን ንሹዱሽተ (6) ዞባታት እንተተመቒለን፡ ንነፍሲወከፍ ዞባ ሓሓሙሽተ ወይ ልዕሊኡ ይበጽሓ። እዚ እንታይ የርእየና ሃገራዊ ሓልዮት ዘይኮነ ዓለታዊ እምነት ከም ዝኣምና እዩ ዝሕብር።

ኣብ ኤርትራ ካብ ሓደ ንላዕሊ ፖሎቲካዊ ማሕበራት ክህልዋ ምዃነን ዝጠራጠር ኤርትራዊ ኣሎ ኣይብልን። እዘን ገፈጥ መፈጥ ጉጅለታት ግን ከም ፖሎቲካዊ ማሕበር ከቑመን ዘኽእል ታሪኽ ይኹን ተግባር የብለንን። ኩለን ብገበን ተሓተቲ እየን። እተን ኣብ ሃገርና ክምስረታ ዝግብኤን ፖሎቲካዊ ማሕበራት ኣባላተን ብታሪኾም/ኸን ኣብ ሃገራዊ ድሕነትን ህንጸት ሃገር ምሉ ተሳታፍነት ዘበርከቱ ካብ ዝኾነ ኣፍራሲ ዝንባለታት ነጻ ዝኾኑ/ና ንመላእ ህዝቢ ኤርትራ ብሓደ ዓይኒ ዝጥምቱ/ታ ብሓሳባት ድኣንበር ብመትከል ዘይጻረራ ኣብ ውሽጢ ሃገር ዝምስረታ ክኾና ኣለወን።

ምስ ጎረባብትና ክህሉ ዝኽእል ሰላም ይጅመር ድኣዩ ዘሎምበር ኣይተፈጸመን። መስርሕ ሰላም ኣብ ቋሕ ሰም ተጀሚሩ ዝጥረሽ ኣይኮነን። ግዜየን ዓቕልን ይሓትት። ሕማም ክመጽእ ከሎ ሃንደበትዩ። ከትፍውሶ ግን ግዜ ይወስድ። መስርሕ ሰላም ከኣ ልክዕ ኮምኡዩ። ንዱያት ዘዋፍርዎ ግሩሃት ዝስዕቡዎ ኣዕናዊ ጸረ መስርሕ ሰላም ዝናፈስ ዘሎ ዘረባታት ህዝብና ብቱኽረት ክዕዘቦን ተግባራዊ መልሲ ክህበሉን እዋናዊዩ። ስለምንታይ ዶብና ዘይሕንጸ? ሰራዊት ዘይጣየስ? ኣቛም ዘይህሉ? ስለምታይ ዓሰብ ኢትዮጵያ ትጥቀመሉ? መቐለ ትብል መርከብ ስለምንታይ ባጽዕ ክትኣቱ ተፈቒዱላ? ስለምታይ ተጋሩ ኣብ ኣስመራ ክኣትዉ ተፈቒዱሎም? ዝብሉን ካልኦት ስኽፍታታትን ኣለዉ። እዚ ሕቶታትዚ ኣዋፈርቱ በዓል መንዮም ክንፈልጥ ይግብኣና። ኣብ መስርሕ ሰላም ረብሓ ዘይብሎም ታሪኾም ብቀይሕ ቀለም ዝተሰነደ ምዃኖም ንምፍላጡ ዘጸግመና ኣይመስለንን። ካብ ተሞኩሮ ብዙሕ ዝተመሃርናዮ ስለ ዘሎ፡ ተመሊስና ሕሉፍ ታሪኽና ንወከስ። ተጋዳላይ ነበር ኣቶ መስፍን ሓጎስ ለንቀነ ኣብ ሓደ መዲያ ሕቶን መልስን ኣብ ዝቐረበሉ ክምልስ ከሎ ‘ ኣብ ኤርትራ መንግስቲ የለን ይብል’ ብጣዕሚ ዘገርም’ዩ። ኣብዚ ዝሓየላ መንግስታት ዓለ ምስ መንግስት ኤርትራ ሰላምዩ ዝሕሸና ኢለን መዓልቲ መዓልቲ ናብ ኣስመራ ልኡኻተን ዝሰዳሉ ዘለዋ እዋን ከምዚ ዝኣመሰለ ዘረባ ክስማዕ ንሰማዒኡ መስሓቕዩ፡ ንበሃልኡ ግን ሕስረትዩ። ብዓቢኡ ነታ ብመሪር መስዋእትነት ነጻነታ ጸረጋገጸት ሃገር ከም ሶማል መንግስቲ ኣልቦ ዝነበረቶ ጌርካ ምግላጽ ናይ ሕስረት ሕስረትዩ። ኣተሓሳስባ ኣቶ መስፍን ሓጎስ ተሓጺብካ ኣብ ጭቃ ይበሃል። ኣካይዳ መንግስቲ ኣይድግፎንየ ኢልካ ምዝራብ መሰልዩ፡ መንግስቲ የሎን ኢልካ ምኽሓድ ግን ዓቢ ገበን ሃገር ኣብ ሕንፍሽፍሽ ንምእታዋ ዝዓለመ ሰራዩ። እቲ ንልዕላውነቱ ሂወት ደቁ ዝኸፈለ ህዝቢ ናይ ከምዚ ዝኣመሰለ ክሕደት ሰዓቢ ከምዘይኮነ ኩሎም ሕሱራት ናይ ፖሎቲካ ነጋዶ ክፈልጥዎ ይግባእ።

ኣብ መደምደምታ ህዝቢ ኤርትራ ከም ቀደሙ በለካ ለኽዓካ ከይተገርሄ፡ ሃገር ሓድነታን ልዕላውነታን ንምሕላው ብተባረርቲ ወረታት ከተሃመለ ምስ መንግስቲ ማይን ጸባን ብምዃን ውሑስ ሰላም ንምንጋስ ዕጥቁ የትርር።

ክብርን ዘልኣለማዊ ዝኽርን ንሰማእታትና፡ ፍሽለት ንጸረሰላም ሓለንቲ ዓወት ንሓፋሽ ገብረንጉስ መስመር፡